汶上送黄任道游吳
作者：劉摰
朝代：宋

paragraphs: 屑霜飛空木葉脱，長河波光碧玉滑。
江南仙客厭塵埃，歸夢寥寥向吳越。
故溪時到春未還，正是梅花弄香雪。
太湖寺下吟新詩，姑蘇臺邊醉寒月。
江橙甘熟霜夜酣，吳酧香醇凍醅撥。
遼東歸鶴悲是非，鍾阜曉猿驚契闊。
嗟予不得從之行，兀若孤鷹歎韝紲。
東南山水游子多，航深屐險無時絕。
去非賈道百不一，寂無風詠十常八。
君提吟筆尋鄉邦，詞源浩若天潢決。
形容物象空鼇峰，搜摛秘怪窮禹穴。
人生難足惟勝游，意適何勞計窮達。
崢嶸歳律南浦寒，早晚歸艎櫓聲軋。
不獨孤陋勤所思，雙白應須念親髪。